**PREDMET:** Obavještenje o sprovođenju postupka osiguravanja kontinuiteta poslovanja za tranzit (POKP)

U cilju jednoobrazne primjene odredbi Carinskog zakona (''Sl. list CG'', broj 86/22) i Uredbe o bližem načinu sprovođenja carinskih postupaka i carinskih formalnosti (''Sl.list CG'', broj 26/23), koje se odnose na Postupak osiguravanja kontinuiteta poslovanja za tranzit (POKP), a u skladu sa članom 10 stav 1 tačka 5 Zakona o carinskoj službi ("St. List CG" broj 3/16) Uprava carina dostavlja ovo obavještenje.

POKP se zasniva na upotrebi papirnih dokumenata i isti omogućava podnošenje i provjeru tranzitne deklaracije i praćenje tranzitnog postupka kada nije moguće primijeniti postupak koji se zasniva na sistemu elektronske razmjene podataka (NCTS) od strane nosioca postupka, uključujuči ovlašćenog pošiljaoca i ovlašćenog primaoca. Cilj upotrebe POKP je sprečavanje većih zastoja i finansijskih posljedica prouzrokovanih nemogućnošću podnošenja tranzitnih deklaracija primjenom redovnog postupka.

POKP odobrava polazna carinska ispostava. Da bi se izdalo odobrenje za primjenu POKP moraju biti ispunjeni određeni uslovi.

**1. Pravni osnov**

POKP je propisan članom 8 Carinskog zakona („Sl. list CG “, broj 86/2022), u daljem tekstu Zakon, i članom 418 Uredbe o bližem načinu sprovođenja carinskih postupaka i carinskih formalnosti („Sl. list CG“, broj 26/2023), u daljem tekstu Uredba.

Odredbama člana 8 stav 1 Zakona propisano je da se razmjena informacija u vezi deklaracija i čuvanje tih informacija, u skladu sa zakonom, vrši elektronskom obradom podataka, a odredbama stava 8, tačka 2) istog člana propisano je da se informacije mogu razmjenjivati na drugačiji način povremeno, u slučaju privremenog kvara računarskog sistema carinskog organa ili privrednih subjekata.

Odredbama člana 418 Uredbe propisani su slučajevi privremene nedostupnosti u kojima carinska ispostava može prihvatiti pisanu tranzitnu deklaraciju.

POKP je postupak koji se zasniva na upotrebi pisane deklaracije u skladu sa članom 418 Uredbe i članom 10 Pravilnika o obliku, sadržaju i načinu podnošenja carinske deklaracije i drugih obrazaca koji se upotrebljavaju u carinskom postupku („Sl. list CG“, broj 23/16 od 05.04.2016, 83/16 od 31.12.2016, 84/17 od 15.12.2017, 76/22 od 21.07.2022), u daljem tekstu Pravilnik, odnosno članom 26. Dodatka I, Naslov II, Poglavlje II Konvencije o zajedničkom tranzitnom postupku [[1]](#footnote-2), u daljem tekstu Konvencija.

**2. Uvod**

POKP se primjenjuje u slučaju privremene nedostupnosti:

* elektronskog tranzitnog sistema Uprave carina (NCTS);
* elektronskog sistema koji upotrebljavaju nosioci postupka za podnošenje deklaracije za tranzit tehnikama elektronske obrade podataka;
* elektronske veze između elektronskog sistema koji upotrebljavaju nosioci postupka za podnošenje deklaracije za tranzit tehnikama elektronske obrade podataka i elektronskog tranzitnog sistema.

Tranzitna deklaracija koja se koristi u POKP mora biti prepoznatljiva svim stranama koje učestvuju u tranzitnoj operaciji kako bi se izbjegli problemi u tranzitnoj carinskoj ispostavi, odredišnoj carinskoj ispostavi ili po dopremi ovlašćenom primaocu. Iz tog razloga, koriste se samo sljedeće isprave:

* jedinstvena carinska isprava (JCI), ili
* jedinstvena carinska isprava (JCI) odštampana na običnom papiru iz elektronskog sistema nosioca postupka, kao što je propisano Prilogom 60 Uredbe, odnosno opštim odredbama Poglavlja I, Prilog II uz Dodatak I Konvencije, ili
* tranzitni prateći dokument (TPD) ili tranzitni/sigurnosni prateći dokument (TSPD), dopunjen spiskom naimenovanja. U ovom slučaju na TPD ili TSPD se neće nalaziti bar kod, niti glavni referentni broj (MRN). Sva pozivanja na TPD u daljnjem tekstu odnose se podjednako i na TSPD i na spisak naimenovanja.

Tranzitna deklaracija može biti dopunjena jednim ili više dodatnih listova (JCI bis) koji su sastavni dio deklaracije. Umjesto dodatnih listova (JCI bis) može se koristiti spisak pošiljki iz Priloga 60, poglavlje III, dio II, Uredbe, odnosno priloga B4 uz Dodatak III Konvencije, kao opisni dio pisane deklaracije, čiji su sastavni dio.

Tranzitna deklaracija koja se koristi u POKP popunjava se u skladu sa Prilogom 19 Pravilnika, odnosno Prilogom B6 uz Dodatak III Konvencije.

Tranzitna deklaracija se evidentira upisivanjem broja u rubriku C, koji se razlikuje od numeracije koja se koristi u NCTS-u po tome što se na kraju broja umesto kontrolne šifre koristi slovo “F”.

Upotreba POKP obilježava se na primjercima tranzitne deklaracije pečatom iz Priloga 60, poglavlje I, dio II, Uredbe, odnosno Priloga B7 uz Dodatak III Konvencije (dimenzija: 26 x 59 mm) u rubrici A JCI ili na mjestu predviđenom za MRN i bar kod na TPD. Ovaj pečat se stavlja ili u polaznoj carinskoj ispostavi, u slučaju redovnog postupka, ili od strane ovlašćenog pošiljaoca, u slučaju pojednostavljenog postupka. Tekst pečata za „Osiguravanje kontinuiteta poslovanja“ na crnogorskom jeziku nalazi se u Prilogu 1 ovog Obavještenja, a tekst pečata na različitim jezicima koji se koristi u zajedničkom tranzitnom postupku nalazi se u aneksu V1.8.1. Priručnika za tranzit. U Prilogu B7 Konvencije objavljen je i pečat sa naslovom „NCTS Rezervni postupak”, koji se takođe može ravnopravno koristiti u tranzitnom POKP do kraja tranzicionog perioda.

Opšte je pravilo da redovni postupak uz primjenu NCTS-a i POKP moraju biti jasno razgraničeni kao različiti postupci. To znači da svaka tranzitna operacija započeta u polaznoj carinskoj ispostavi (i uspješno puštena u tranzit) upotrebom NCTS-a, morala bi u odredišnoj carinskoj ispostavi biti završena upotrebom NCTS-a, a svaka tranzitna operacija započeta u okviru POKP, tj. na osnovu pisane tranzitne deklaracije, mora biti okončana upotrebom POKP, uz obaveznu evidenciju POKP u NCTS.

Kada se na osnovu odobrenja polazne carinske ispostave započne upotreba POKP, potrebno je poništiti svaku deklaraciju kojoj je NCTS dodijelio MRN broj ukoliko ista nije uspješno puštena u tranzit radi pada sistema, nego je pošiljka puštena upotrebom POKP. Nosilac postupka je dužan polaznoj carinskoj ispostavi dostaviti informacije i podnijeti zahtjev za poništenje deklaracije slanjem elektronske poruke ME014 svaki put kada carinsku deklaraciju podnese u NCTS, ali nakon toga koristi POKP.

Polazna carinska ispostava vrši nadzor nad sprovođenjem POKP kako bi se spriječila njegova zloupotreba.

HD je nadležan za davanje saglasnosti za upotrebu POKP na zahtjev polazne carinske ispostave. U slučaju nedostupnosti sistema nosioca postupka u okviru redovnog radnog vremena polazne carinske ispostave, nosilac postupka zahtjev za odobravanje upotrebe POKP postupka podnosi polaznoj carinskoj ispostavi na obrascu iz Priloga broj 3. ovog obavještenja, a polazna carinska ispostava ga prosljeđuje Nacionalnom Helpdesku (u daljem tekstu HD) koji daje ili ne daje saglasnost za upotrebu POKP.

POKP za TIR postupke se sprovodi upotrebom TIR karneta u skladu sa TIR Konvencijom, kao međunarodnom tranzitnom deklaracijom. Carinski službenici će osigurati registraciju TIR karneta u NCTS-u, u najkraćem roku po ponovnom uspostavljanju NCTS-a.

**3. Odobravanje upotrebe POKP postupka u slučaju kvara NCTS aplikacije**

Početak upotrebe POKP odobriće se samo u slučajevima kada se radi o većim zastojima u radu NCTS-a (zastojima dužim od 3 sata) koji mogu prouzrokovati ozbiljnije finansijske posljedice. Početak upotrebe POKP odobrava polazna carinska ispostava.

Čim uoči poteškoće i nemogućnost upotrebe NCTS-a polazna carinska ispostava je dužna o tome obavijestiti HD. Obavještenje sa zahtjevom za saglasnost za odobravanje POKP se dostavlja popunjavanjem dijela I obrasca iz Priloga 2 ovog obavještenja, a isti se dostavlja putem e-maila. U obrazloženju zahtjeva navode se razlozi zbog kojih je potrebna primjena POKP i ukoliko je moguće i procjena njegovog vremena trajanja.

Nakon prijema obavještenja HD će analizirati poteškoće, započeti potrebne aktivnosti oko njihovog otklanjanja, pružiti stručni savjet, te na osnovu prethodno pribavljenog mišljenja oba sektora dati ili uskratiti saglasnost za početak upotrebe POKP (popunjavanjem dijela II obrasca iz Priloga 2.). Svoju odluku HD putem e-maila dostavlja polaznoj carinskoj ispostavi koja je dostavila zahtjev.

Ukoliko HD da saglasnost za upotrebu POKP, istu dostavlja polaznoj carinskoj ispostavi sa nizom MRN brojeva koji se mogu koristiti za POKP i iste upisuje u svoju evidenciju (Excel tabela, izvode iz te tabele čuva u registratoru).

Polazna carinska ispostava je dužna informisati sve privredne subjekte na nivou rada carinske ispostave za početak i prestanak upotrebe POKP, pisanim obavještenjem na oglasnoj tabli ispostave.

Kada sistem ponovo postane dostupan, HD će putem e-maila obavijestiti sve uključene carinske ispostave da nisu više ispunjeni uslovi za prijenu POKP. Ukoliko carinska ispostava prije dobijanja ovog obavještenja utvrdi da su ispunjeni uslovi za prestanak primjene POKP postupka, dužna je odmah preći na redovni postupak podnošenja deklaracije (NCTS), i o tome putem e-maila obavijestiti HD popunjavanjem odgovarajućih podataka navedenih u Dijelu III obrasca iz Priloga 2 ovog obavještenja. HD osigurava da se informacija o početku i završetku primjene POKP objavi na web stranici Uprave carina.

HD je dužan da vodi evidenciju o neplaniranim nedostupnostima sistema, koja obuhvata i informacije o njihovom početku i završetku, kao i da čuva predmetnu korespondenciju.

U slučaju duže nedostupnosti sistema HD je u obavezi da objavi informaciju na web stranici Uprave carina. Ukoliko se radi o planiranoj nedostupnosti NCTS-a, informacija za početak upotrebe POKP objavljuje se najmanje 24 sati prije nastupanja nedostupnosti.

U slučaju planirane duže nedostupnosti sistema, HD na inicijativu Sektora za informacione sisteme, objavljuje na web stranici Uprave carina od kada se može primjenjivati POKP. HD će obavijestiti polazne carinske ispostave posredstvom e-maila o primjeni POKP u slučaju planiranih nedostupnosti u najkraćem roku.

U slučaju kada je odobrena primjena pojednostavljenog postupka van radnog vremena polazne carinske ispostave, ovlašćeni pošiljalac postupa u skladu sa odobrenjem.

**4. Odobravanje upotrebe POKP u slučaju nedostupnosti aplikacije nosioca postupka ili nedostupnosti elektronske veze koja povezuje njegov sistem sa NCTS-om**

Da bi dobio odobrenje za upotrebu POKP postupka, nosilac postupka (uključujući i ovlašćenog pošiljaoca), mora prethodno putem email-a ili drugim sredstvima komunikacije podnijeti zahtjev polaznoj carinskoj ispostavi (na dijelu I obrasca u Prilogu 3 ovog obavještenja), navodeći detaljno razloge zbog kojih traži upotrebu POKP, naznačiti vrijeme od kada namjerava da počne sa njegovom upotrebom i broj tranzitnih deklaracija za koje se traži primjena POKP.

Upotrebu POKP odobrava odgovorna osoba nadležne polazne carinske ispostave na osnovu pisanog zahtjeva nosioca postupka, popunjavanjem Dijela III Priloga 3. ovog obavještenja. Prije donošenja odluke polazna carinska ispostava je dužna dostaviti zahtjev nosioca postupka HD-u radi dobijanja saglasnosti za početak upotrebe POKP. HD daje ili uskraćuje saglasnost popunjavanjem dijela II Priloga 3. HD će dati saglasnost za prelazak na upotrebu POKP ukoliko se iz obrazloženja datog u zahtjevu uvjeri da je njegova upotreba opravdana. Prije donošenja odluke, HD može da zatraži da nosilac postupka pruži i dodatne dokaze o opravdanosti upotrebe POKP ili da sprovede provjeru ispunjenosti uslova za njegovu upotrebu. HD obavezno evidentira odluku i čuva istu. Ukoliko HD da saglasnost za upotrebu POKP istu prosljeđuje polaznoj carinskoj ispostavi i dostavlja zahtijevani broj MRN brojeva koji se mogu koristiti za POKP i evidentira ih u svojoj evidenciji.

Nadležna polazna carinska ispostava je dužna da čuva kopiju odluke za primjenu POKP i o istoj informisati podnosioca zahtjeva. Podnosilac zahtjeva se informiše slanjem odgovarajućeg popunjenog dijela III Priloga 3. putem e-maila. Ukoliko je odobrena primjena POKP, podnosilac zahtjeva se obavještava o odobrenim referentnim brojevima deklaracija koje se mogu koristiti.

Nosilac postupka je dužan da uz primjerak br. 1 JCI-a ili TPD-a, koji je dužan dostaviti polaznoj carinskoj ispostavi za svaku deklaraciju podnešenu upotrebom POKP, priložiti kopiju odobrenja za upotrebu POKP. Polazna carinska ispostava zadržava i arhivira primjerak br. 1 JCI-a ili primjerak TPD-a, zajedno s kopijama priloženih isprava i kopijom odobrenja za upotrebu POKP.

Polazna carinska ispostava može uputiti deklaranta da koristi web aplikaciju za trgovce (NCTS external Client) za podnošenje elektronske tranzitne deklaracije, u slučaju da se zahtijeva upotreba POKP zbog nedostupnosti elektronskog sistema deklaranta. Ovom servisu Uprave carina se pristupa preko linka objavljenog na web stranici Uprave carina i njegovo korišćenje je besplatno.

Međutim, Helpdesk može i da odbije da da saglasnost za upotrebu POKP, prvenstveno u slučaju kada određeni nosilac postupka (naročito ovlašćeni pošiljalac) često proglašava nedostupnim elektronski sistem koji koristi za podnošenje elektronske tranzitne deklaracije putem tehnike elektronske obrade podataka, odnosno ako su više od 2% ukupnog broja podnešenih deklaracija na godišnjem nivou podnešeni upotrebom POKP.

 Deklarant je dužan da vodi posebnu evidenciju za sve tranzitne deklaracije koje su podnešene u POKP i da odmah po prestanku razloga za upotrebu POKP, polaznoj carinskoj ispostavi dostavi spisak tranzitnih deklaracija podnijetih upotrebom POKP.

**5. POKP u polaznoj carinskoj ispostavi – redovni postupak**

U redovnom postupku nosilac postupka popunjava, ovjerava, potpisuje pisanu tranzitnu deklaraciju (set primjeraka br. 1, 4 i 5 JCI ili TPD u dva primjerka), i podnosi je zajedno sa robom polaznoj carinskoj ispostavi. Potpisivanjem tranzitne deklaracije, nosilac postupka preuzima odgovornost za:

* tačnost podatka u deklaraciji,
* vjerodostojnost priloženih dokumenata,
* poštovanje svih obaveza u vezi sa stavljanjem robe u tranzitni postupak.

Polaznoj carinskoj ispostavi se uz tranzitnu deklaraciju i prateća dokumenta podnosi i originalni primjerak:

* uvjerenja o zajedničkom obezbjeđenju na obrascu TC31 (Prilog 36 Uredbe, odnosno Prilog C5 uz Dodatak III Konvencije), ili
* uvjerenje o oslobođenju od polaganja obezbjeđenja na obrascu TC33 (Prilog 37 Uredbe, odnosno Prilog C6 uz Dodatak III Konvencije), ili
* kupon pojedinačnog obezbjeđenja (vaučer), na obrascu TC32 (Prilog 35 Uredbe, odnosno Prilog C3 uz Dodatak III Konvencije).

Podaci iz uvjerenja, odnosno kupona, moraju biti unijeti u tranzitnu deklaraciju.

Polazna carinska ispostava je dužna da provjeri da li potpis nosioca postupka odgovara nekom od potpisa na uvjerenju o zajedničkom obezbjeđenju ili uvjerenju o oslobođenju od polaganja obezbjeđenja podnijetom na uvid. Ukoliko potpis nosioca postupka ne odgovara nijednom od potpisa na uvjerenju, polazna carinska ispostava neće odobriti puštanje robe u tranzitni postupak.

Nosilac postupka je dužan da osigura da procijenjeni iznos dažbina za koji se podnosi obezbjeđenje ne prelazi odobreni referentni iznos obezbjeđenja, uzimajući u obzir i sve tranzitne operacije tog nosioca za koje tranzitni postupak još uvijek nije završen. Nosilac potupka je dužan da obavijesti organizacionu jedinicu za obezbjeđenje carinskog duga kada odobreni referentni iznos ne pokriva iznos koji je dovoljan za pokrivanje njegovih tranzitnih operacija.

Polazna carinska ispostava provjerava da li je deklaracija pravilno popunjena i da li su deklaraciji priloženi svi potrebni dokumenti, uključujući kopiju odobrenja za upotrebu POKP postupka, i ukoliko nema nepravilnosti evidentira prihvaćenu tranzitnu deklaraciju upisivanjem registarskog broja u rubriku C, koji se razlikuje od numeracije koja se koristi u NCTS-u po tome što se na kraju broja umjesto kontrolne šifre koristi slovo “F. Ako će se roba na putu do odredišne carinske ispostave kretati preko tranzitnih carinskih ispostava, nosilac postupka je dužan za svaku tranzitnu carinsku ispostavu pripremiti najmanje po jedan primjerak Obavještenja o tranzitu (TC 10), na obrascu iz Priloga 24 Pravilnika, odnosno Priloga B8 uz Dodatak III Konvencije. Ako robu utovarenu na jedno prevozno sredstvo prati više tranzitnih deklaracija, na jedno obavještenje o tranzitu (TC 10) unose se podaci o svim deklaracijama.

Polazna carinska ispostava sprovodi i završava sve propisane mjere iz svoje nadležnosti, koje obuhvataju:

* provjera da li su odgovarajući listovi JCI-a ili TPD-a pravilno popunjeni u skladu sa priloženim dokumentima,
* prihvatanje i evidencija tranzitne deklaracije,
* provjera položenog osiguranja, ako je potrebno, i obračun mogućeg duga,
* određivanje roka za podnošenje robe u odredišnoj carinskoj ispostavi,
* određivanje puta za kretanje robe, ako je potrebno,
* postavljanje carinskih plombi, ako je potrebno, itd.

Odluka o vršenju provjere tranzitne deklaracije u slučaju POKP donosi se na osnovu izvršene lokalne analize rizika na osnovu podataka kojima se raspolaže.

Poslije prihvatanja tranzitne deklaracije pa sve do trenutka puštanja robe u tranzitni postupak, polazna carinska ispostava na pismeni zahtjev može odobriti nosiocu postupka da izmijeni ili dopuni jedan ili više podataka u deklaraciji u skladu sa odrebama člana 126 Carinskog zakona, pri čemu se izmjene ne mogu odnositi na drugu robu, osim one koja je prvobitno bila obuhvaćena deklaracijom. Izmjena deklaracije se neće odobriti ako je zahtjev za izmjenu poslat nakon što je polazna carinska ispostava: obavijestila nosioca postupka da namjerava da izvrši pregled robe, utvrdila da su podaci čija se izmjena traži netačni ili je pustila robu u tranzitni postupak.

Poslije prihvatanja tranzitne deklaracije pa sve do trenutka puštanja robe u tranzitni postupak, polazna carinska ispostava na pismeni zahtjev može odobriti nosiocu postupka da poništi tranzitnu deklaraciji u skladu sa odrebama člana 127 Carinskog zakona. Tranzitna deklaracija se može poništiti samo ako nosilac postupka dokaže da stavljanje robe u tranzitni postupak više nije opravdano (npr. roba ima status domaće robe) ili da će roba odmah biti stavljena u drugi carinski postupak (npr. u postupak puštanja u slobodan promet umjesto u tranzitni postupak). Ako je carinska ispostava obavijestila nosioca postupka da namjerava izvršiti pregled robe, zahtjev za poništenje tranzitne deklaracije se ne prihvata dok se ne obavi pregled robe. U izuzetnim slučajevima, polazna carinska ispostava može odobriti poništenje tranzitne deklaracije i nakon puštanja robe (npr. zbog poništenja izvozne deklaracije ako tranzitni postupak slijedi nakon izvoznog postupka ili ako nakon puštanja prevozno sredstvo još uvijek nije napustilo carinski terminal).

Polazna carinska ispostava obilježava svaki primjerak tranzitne deklaracije sa POKP pečatom u rubrici A JCI-a ili na mjestu predviđenom za MRN i bar kod na TPD. U rubriku D (Kontrola polazne carinske ispostave) upisuje potrebne podatke, istu ovjerava carinskim pečatom i potpisom carinskog službenika i roba se pušta u tranzit.

Robu puštenu u tranzit prate primjerci 4 i 5 JCI-a, odnosno jedan primerak TPD-a, koje polazna carinska ispostava predaje nosiocu postupka. Polazna carinska ispostava zadržava i arhivira primjerak 1 JCI-a ili jedan primjerak TPD-a (zajedno s kopijama priloženih isprava i kopijom odobrenja za upotrebu POKP postupka. Nosiocu postupka se predaju i obrasci TC10 koje je prevoznik dužan priložiti uz druge dokumente tranzitnim carinskim ispostavama.

Kada je NCTS ponovo u funkciji, polazna carinska ispostava je u obavezi da:

1. u NCTS evidentira sve tranzitne deklaracije koje su podnijete i obrađene upotrebom POKP, radi nacionalne evidencije;

2. sa nosiocem postupka dogovori način na koji će podaci o tranzitnoj deklaraciji koja je podnijeta i obrađena upotrebom POKP biti unijeti u NCTS. Podatke o deklaraciji obrađene upotrebom POKP nosilac postupka može dostaviti:

* slanjem elektronske poruke ME015 iz svog sistema preko ECC GW u kojoj je naveden MRN. MRN je vidljiv u folderu „Osiguravanje kontinuiteta poslovanja“, ili
* dostavom elektronske poruke ME015 na prenosnom medijumu koju carinski službenik u polaznoj carinskoj ispostavi učitava u NCTS koristeći opciju „Učitaj“, ili
* ručnim unosom u NCTS podataka iz tranzitne deklaracije („Novi OKP“) od strane carinskog službenika u polaznoj carinskoj ispostavi.

Nakon obrade POKP tranzitne deklaracije ista prelazi u status „Oslobođeno“.

Za POKP tranzitne deklaracije u nacionalnom tranzitu (odredišna carinska ispostava je u Crnoj Gori) podaci deklaracije se šalju odredišnoj carinskoj ispostavi i isti se mogu koristiti za završavanje tranzitnog postupka u slučaju da je roba podnešena odredišnoj carinskoj ispostavi nakon unosa podataka u NCTS od strane polazne carinske ispostave.

3. prati da li je iz odredišne carinske ispostave stigla (poštom) potvrda o urednom završetku tranzitnog postupka, koja mora da stigne najkasnije dvije nedjelje po isteku roka za dopremu robe odredišnoj carinskoj ispostavi;

4. ručno evidentira razduživanje tranzitnog postupka u NCTS koristeći opciju („Ručno razduži“) na osnovu potvrde o urednom završetku tranzitnog postupka koja je stigla iz odredišne carinske ispostave.

POKP deklaracije za koje je odredišna carinska ispostava evidentirala završetak postupka u NCTS-u na osnovu podataka koje je dobila od strane polazne carinske ispostave, razdužuju se na isti način kao i kod redovne deklaracije, odnosno deklaracije podnesene i obrađene upotrebom tehnike elektronske obrade podataka. POKP deklaracija se razdužuje automatski od strane sistema, u protivnom deklaracija se razdužuje ručno nakon razrješenja nepravilnosti ili nakon završetka postupka naplate nastalog duga.

**6. POKP postupak u carinskoj ispostavi za evidentiranje incidenata**

Ako se tokom kretanja robe od polazne do odredišne carinske ispostave za pošiljku za koju je korišćen POKP dogodi incident, prevoznik je dužan nakon incidenta, bez odlaganja, robu, zajedno sa primjercima 4 i 5 JCI-a ili primjerak TPD-a, dopremiti carinskoj ispostavi najbližoj mjestu gdje se nalazi prevozno sredstvo.

U skladu s članom 429 Uredbe, incidentima tokom prevoza se smatraju:

* ako je prevoznik primoran da odstupi od propisanog puta koji mu je određen, usled okolnosti van njegove kontrole,
* ako su plombe polomljene ili neovlašćeno izmijenjene u toku prevoza, a prevoznik na to nije mogao uticati,
* ako je pod nadzorom carinske ispostave roba pretovarena iz jednog prevoznog sredstva u drugo prevozno sredstvo,
* ako je zbog neposredne opasnosti, potrebno djelimično ili potpuno istovariti prevozno sredstvo,
* ako je došlo do nezgode koja može uticati na sposobnost nosioca postupka ili prevoznika da ispune svoje obaveze,
* ako se zamijeni bilo koji element koji čini jedno prevozno sredstvo iz člana 422 Uredbe.

Nadležna carinska ispostava će donijeti odluku može li se data tranzitna operacija nastaviti ili ne.

Ako nosilac postupka ili prevoznik u ime nosioca postupka dostavi relevantne informacije nadležnoj carinskoj ispostavi, isti nije dužan toj ispostavi dopremiti robu i primjerke 4 i 5 JCI-a ili primerak TPD-a u sljedećim slučajevima:

* ako se roba pretovara iz prevoznog sredstva koje nije plombirano,
* ako se jedna ili više kola, odnosno vagona isključe iz kompozicije željezničkih kola ili vagona zbog tehničkih problema i/ili
* ako je promijenjeno vučno vozilo drumskog vozila bez promjene prikolice ili poluprikolice.

Prevoznik je dužan upisati podatke o incidentu u polje 55 – „Pretovar“ ili u polje 56 „Druge nezgode u toku prevoza – Detalji i preduzete mjere“ na primjercima 4 i 5 JCI-a, odnosno u polje 7/1 „Pretovar“ ili u polje 7/19 „Druge nezgode u toku prevoza“, u TPD-u.

Ako je došlo do uništenja plombi bez krivice prevoznika, nadležna carinska ispostava će pregledati robu i prevozno sredstvo. Ako odluči dopustiti nastavak postupka tranzita, nadležna carinska ispostava će staviti nove plombe i, u skladu s tim, evidentirati podatke u polje F „Ovjera nadležnih organa“ u JCI-u ili TPD-u.

Pretovar robe na drugo prevozno sredstvo moguće je samo uz dopuštenje nadležne carinske ispostave na mjestu gdje se vrši pretovar. Prevoznik ispunjava polje 55 – „Pretovar“ u JCI-u, odnosno polje 7/1 “Pretovar“ na TPD-u. Polje se popunjava čitko, ručno, mastilom i velikim slovima. Ako je potrebno, nadležna carinska ispostava ovjerava polje F „Ovjera nadležnih organa“ u JCI-u ili TPD-u. Ako se naprave dva ili više pretovara i zbog toga se popuni polje F, prevoznik potrebne podatke upisuje u polje 56 „Druge nezgode u toku prevoza – Detalji i preduzete mjere“ JCI-a, odnosno u polje 7/19 „Druge nezgode u toku prevoza“ TPD-a.

Ako se roba pretovara s prevoznog sredstva koje nije plombirano, prevoznik unosi promjene u JCI-u ili TPD-u i roba se ne mora podnijeti najbližoj carinskoj ispostavi, a ovjera JCI-a ili TPD-a od strane carinskog organa nije potrebna.

Ovjera JCI-a ili TPD-a od strane najbliže carinske ispostave nije potrebna ni u sljedećim slučajevima:

* ako se jedna ili više kola, odnosno vagona isključe iz kompozicije željezničkih kola ili vagona zbog tehničkih problema. Željeznički prevoznik može nastaviti postupak tranzita ako je u prateće isprave unio potrebne podatke,
* ako se tokom putovanja promijeni vučno vozilo drumskog vozila bez promjene prikolice ili poluprikolice (pri čemu roba nije dirana, niti pretovarena), prevoznik će u polje 55 „Pretovar“ u JCI-a, odnosno u polje 7/1 „Pretovar“ TPD-a unijeti registarske oznake i nacionalnost novog vučnog vozila, a prevoz može biti nastavljen.

Kada je zbog neposredne opasnosti potrebno djelimično ili potpuno istovariti prevozno sredstvo, prevoznik bez odlaganja obavještava mjesno nadležnu carinsku ispostavu, a potrebne podatke upisuje u polje 56 „Druge nezgode u toku prevoza – Detalji i preduzete mjere“ JCI-a, odnosno u polje 7/19 „Druge nezgode u toku prevoza“ TPD-a. Nadležna carinska ispostava ovjerava polje G JCI-a ili TPD-a.

Prevoznik bez odlaganja obavještava nadležnu ispostavu u slučaju bilo koje druge nezgode ili nesreće koja utiče na sposobnost nosioca postupka ili prevoznika da ispuni svoje obaveze nastale početkom tranzitnog postupka.

Bilo kakvo dijeljenje pošiljke dopušteno je isključivo pod carinskim nadzorom, a postupak tranzita mora biti završen. Nova tranzitna deklaracija mora uključiti svaki dio pošiljke.

Prethodno navedene odredbe, primjenjuju se i u slučaju kada je tanzitni postupak započeo u NCTS-u, ali zbog nedostupnosti sistema nije moguće evidentirati incident u carinskoj ispostavi za evidentiranje incidenata. Nakon ponovnog uspostavljanja sistema, carinska ispostava za evidenciju incidenata dužna je unijeti podatke u NCTS i iste dostaviti odgovarajućom porukom polaznoj carinskoj ispostavi. U slučaju da podaci o incidentima nisu unijeti u sistem od strane carinske ispostave za evidenciju incidenata, odgovarajuće podatke o incidentima tokom tranzitnog postupka u NCTS unosi tranzitna carinska ispostava ili odredišna carinska ispostava.

**7. POKP u tranzitnoj carinskoj ispostavi**

Prevoznik podnosi robu, primjerke 4 i 5 JCI-a ili primjerak TPD-a sa spiskom naimenovanja i pratećom dokumentacijom i primjerak Obavještenje o tranzitu na obrascu TC10 svakoj tranzitnoj carinskoj ispostavi, koja isti ovjerava, zadržava i arhivira. Umjesto Obavještenja o tranzitu, tranzitnoj carinskoj ispostavi se može podnijeti fotokopija primjerka 4 JCI-a ili fotokopija primjerka TPD-a, koji tranzitna carinska ispostava zadržava. Skeniranu verziju navedenog dokumenta ili kopiju istog CI dostavlju HD.

Tranzitna carinska ispostava provjerava jesu li primjerci JCI-a ili TPD-a ovjereni pečatom „OKP postupak" i pečatom polazne carinske ispostave (ili pečatom ovlašćenog pošiljaoca ako robu otprema ovlašćeni pošiljalac), obavlja potrebne provjere (registarskih oznaka, plombi,...), te ovjerava primjerke Obavještenja o tranzitu (TC10) pečatom ispostave.

Jedan primjerak obrasca TC10 vraća se prevozniku, jedan primjerak se zadržava i arhivira u tranzitnoj carinskoj ispostavi, a jedan primjerak se dostavlja polaznoj carinskoj ispostavi.

Tranzitna carinska ispostava može odlučiti da izvrši kontrolu robe, ako smatra da je to potrebno. CI gdje se plombe uklanjaju radi kontrole robe moraju staviti nove plombe i evidentirati promjenu plombi u TPD ili JCI kao carinska ispostava za registraciju incidenata. Ukoliko tranzitna carinska ispostava nije utvrdila nepravilnsti ili utvrdi manje nepravilnosti u tranzitnoj deklaraciji i nema daljih znakova zloupotrebe, tranzitni postupak se ne prekida, već se podaci evidentiraju u TPD ili JCI, na uvid odredišnoj carinskoj ispostavi. U slučaju da se prilikom kontrole utvrde veće nepravilnosti, tranzitna ispostava mora završtiti tranzitni postupak i preuzeti ulogu odredišne ispostave, obavijestiti polaznu carinsku ispostavu o rezultatima kontrole i čekati razrješenje nepravilnosti od iste.

**8. POKP u odredišnoj carinskoj ispostavi – redovni postupak**

Kada se roba dopremi odredišnoj carinskoj ispostavi, ista sprovodi propisane mjere u skladu sa članovima 430 do 436 Uredbe (provjera plombi, robe, itd.), a zatim to evidentira na primjercima tranzitne deklaracije (primjerci 4 i 5 JCI-a ili primjerak TPD-a), na njima bilježi datum prispijeća i upisuje podatke o izvršenim provjerama i sve ovjerava potpisom carinskog službenika i carinskim pečatom.

Odredišna carinska ispostava je dužna na zahtjev lica koje doprema robu ovjeriti Potvrdu o dopremi robe, u skladu sa članom 431 Uredbe, odnosno članom 46 Dodatka I Konvencije (na obrascu TC 11 iz Priloga 61 Uredbe, odnosno Prilog B10 uz Dodatak III Konvencije ili na poleđini primjerka 5. JCI-a). Potvrda o dopremi služi kao informacija nosiocu postupka da je prevoznik predao isprave i robu odredišnoj carinskoj ispostavi i ista se ne može koristiti kao alternativni dokaz da je postupak tranzita završen u skladu sa propisima.

Odredišna carinska ispostava šalje (poštom) ovjereni primjerak 5 JCI-a ili TPD-a polaznoj carinskoj ispostavi najkasnije u roku od 8 dana od dana završetka tranzitne operacije.

Na zahtjev lica koje je dopremilo robu, u skladu sa članom 431 Uredbe, članom 45 Dodatka I Konvencije, odredišna carinska ispostava, nakon što je utvrdila da je tranzitni postupak završen bez nepravilnosti ili su utvrđene male nepravilnosti, dužna je ovjeriti kopiju lista broj 5 JCI-a ili kopiju TPD-a, radi pružanja alternativnog dokaza o propisnom završetku postupka tranzita. Ovjera se vrši pečatom, potpisom carinskog služenika i unošenjem datuma na kopiju lista broj 5 JCI-a ili kopiju TPD-a. Na ovjerenom primjerku se stavlja napomena „Alternativni dokaz - 99202" (član 433. Uredbe). Ukoliko se prilikom kontrole utvrde veće nepravilnosti, odredišna carinska ispostava ne vrši ovjeru kopije lista broj 5 JCI-a ili kopije TPD-a radi pružanja alternativnog dokaza, zato što u tom slučaju tranzitni postupak nije propisno završen. U slučaju rezultata kontrole – Veće nepravilnosti, odredišna ispostava čeka razrješenje nepravilnosti od strane polazne carinske ispostave i tek nakon razrješenja nepravilnosti može odobriti puštanje robe u sljedeći postupak. ﻿Komunikacija sa drugim državama se odvija u saradnji sa OJZT.

Odredišna carinska ispostava je u obavezi da u NCTS-u evidentira završetak tranzitnog postupka, ukoliko je tranzitna deklaracija izdata od strane polazne carinske ispostave sa carinskog područja Crne Gore i ista je već evidentirana kao POKP deklaracija u polaznoj carinskoj ispostavi.

Ukoliko je tranzitna deklaracija izdata od strane polazne carinske ispostave u okviru carinskog područja Crne Gore još uvjek nije evidentirana kao POKP deklaracija u polaznoj carinskoj ispostavi, deklaracija se ne može pronaći u NCTS-u i prispijeće se može evidentirati samo kao POKP.

Ukoliko se na osnovu podatka u pečatu za POKP utvrdi da je POKP pokrenut u nekoj drugoj zemlji zajedničkog tranzita, prispijeće se može evidentirati samo kao POKP.

 Tranzitna operacija može da se završi i u carinskoj ispostavi koja nije navedena kao odredišna u tranzitnoj deklaraciji. U tom slučaju ta carinska ispostava postaje stvarna odredišna carinska ispostava.

Ako je stvarna odredišna carinska ispostava pod nadležnošću druge ugovorne strane, stvarna odredišna carinska ispostava u potvrdi prijema robe koju šalje polaznoj carinskoj ispostavi u rubrici I (kontrola odredišne carinske ispostave) tranzitne deklaracije uz uobičajene napomene koje upisuje carinska ispostava upisuje i sljedeću napomenu: „razlike: carinska ispostava kojoj je roba dopremljena ………….. (referentni broj carinske ispostave) – 99203“.

**9. POKP u polaznoj carinskoj ispostavi – ovlašćeni pošiljalac robe**

Uslovi za sprovođenje POKP i obaveze ovlašćenog pošiljaoca su sastavni dio Odobrenja za ovlašćenog pošiljaoca robe.

Ako ovlašćeni pošiljalac želi da otpremi tranizitnu pošiljku, a to ne može učiniti pomoću redovnog postupka (zbog nedostupnosti NCTS i/ili elektronske veze), dužan je podnijeti zahtjev za upotrebu POKP na način opisan u dijelu „Odobravanje upotrebe POKP u slučaju nedostupnosti aplikacije nosioca postupka ili nedostupnosti elektronske veze koja povezuje njegov sistem sa NCTS-om“. Ovlašćeni pošiljalac je dužan priložiti kopije odobrenja uz svaku deklaraciju za postupak tranzita u POKP, koju podnosi polaznoj carinskoj ispostavi sa propratnom dokumentacijom a prije puštanja robe u tranzitni postupak.

Nakon odobrenja POKP i dodjeljivanja MRN-a za POKP, ovlašćeni pošiljalac je dužan popuniti primjerke br. 1, 4 i 5 JCI-a ili dva primjerka TPD-a. Ako je potrebno uz JCI se prilažu dodatni listovi JCI-a ili tovarni listovi. Posebnim pečatom iz Priloga 60 Uredbe, odnosno Prilogom B9 uz Dodatak III Konvencije, koji mu je dodijeljen odobrenjem za korišćenje pojednostavljenja, ovlašćeni pošiljalac je dužan ovjeriti sve primjerke JCI-a i Dodatnih listova JCI-a (polje C), odnosno TPD-a. Broj deklaracije upisuje se u predviđeno polje posebnog pečata ovlašćenog pošiljaoca. Osim toga ovlašćeni pošiljalac je dužan sve primjerke JCI-a i Dodatnih listova (polje A), odnosno primjerke TPD-a ovjeriti pečatom „POKP“ iz Priloga 1 ovog obavještenja.

Ovlašćeni pošiljalac je dužan, najkasnije do trenutka otpreme robe, u polje „D. Kontrola polazne carinarnice" deklaracije upisati rok predaje robe odredišnoj carinskoj ispostavi, preduzete mjere obezbjeđivanja istovjetnosti, i unijeti tekst „Ovlašćeni pošiljalac - 99206”.

Ovlašćeni pošiljalac ne može da pusti robu u tranzitni postupak:

* prije isteka roka za donošenje odluke za kontrolu od strane polazne carinske ispostave, navedenog u odobrenju, ili
* ako ga polazna carinska ispostava obavijesti da namjerava da izvrši pregled robe.

Prilikom puštanja robe u tranzitni postupak ovlašćeni pošiljalac predaje primjerke br. 4 i 5 JCI-a ili jedan primjerak TPD-a prevozniku, a primjerak br. 1 JCI-a ili jedan primjerak TPD-a zadržava i bez odlaganja, a najkasnije prvi sljedeći radni dan, šalje nadležnoj polaznoj carinskoj ispostavi.

Ovlašćeni pošiljalac kojem je odobrena upotreba POKP u pojednostavljenom postupku dužan je da se strogo pridržava pravila koja su navedena u odobrenju kojim je dodijeljen status ovlašćenog prošiljaoca, a naročito onih koja se odnose na obrasce JCI-a unaprijed ovjerene pečatom polazne carinske ispostave ili posebnim pečatom.

Ako ovlašćeni pošiljalac u jednoj kalendarskoj godini podnese u POKP-u više od 2% svojih tranzitnih deklaracija zbog nedostupnosti svog sistema, preispitaće se njegov status ovlašćenog pošiljaoca kako bi se procijenilo da li isti i dalje ispunjava uslove za korišćenje pojednostavljenja.

Unošenje podatka o POKP-u započetom od strane ovlašćenog prošiljaoca i dalji postupak vezan za praćenje završetka i razduživanje tranzitnog postupka, sprovodi se na način opisan u dijelu: POKP u polaznoj carinskoj ispostavi – redovni postupak.

**10. POKP u odredišnoj carinskoj ispostavi – ovlašćeni primalac robe**

Uslovi za sprovođenje POKP i obaveze ovlašćenog primaoca su sastavni dio Odobrenja za ovlašćenog primaoca robe. Ovlašćeni primalac je dužan da se strogo pridržava odredbi Priloga 60 Uredbe, odnosno Priloga II uz Dodatak I Konvencije.

Kada se roba za koju je u polaznoj carinskoj ispostavi primijenjen POKP dopremi ovlašćenom primaocu (na neku od odobrenih lokacija robe navedenih u odobrenju), isti je dužan da o tome odmah obavijesti odredišnu carinsku ispostavu, na dogovoreni način (email-om uz prilaganje skeniranog primjerka JCI-a ili TPD-a, a izuzetno to može da učini i telefonom. Obavještenje o prispijeću mora da sadrži:

* MRN sa JCI-a ili TAD-a koji prati robu,
* Datum i vrijeme prispijeća robe,
* Podake o ovlašćenom primaocu,
* Šifra odobrene lokacije za istovar,
* Osnovne informacije za primljenu robu (vrsta robe, tarifna oznaka, količina i vrijednost robe,
* Stanje plombi, i
* Sve nepravinosti ili nezgode koje su se dogodile za vrijeme prevoza koje su unijete u JCI ili TPD ili u ostalim priloženim dokumentima.

Poslije slanja obavještenja o prispijeću, ovlašćeni primalac je dužan da sačeka da protekne rok za donošenje odluke za kontrolu od strane odredišne carinske ispostave, određen u Odobrenju za ovlašćenog primaoca robe. Ovlašćeni primalac ne može da započne istovar i provjeru robe:

* prije isteka roka donošenja odluke za kontrolu od strane odredišne carinske ispostave, navedenog u odobrenju, ili
* ako ga odredišna carinska ispostava obavijesti da namjerava da izvrši pregled robe.

Ovlašćeni primalac je dužan da, u skladu sa Odobrenjem za ovlašćenog primaoca robe, istovari robu i izvrši kontrolu robe na osnovu podataka u tranzitnoj deklaraciji u pisanom obliku i drugim dokumentima koji prate robu i da posle istovara, bez odlaganja unese rezultate pregleda i sve relevantne informacije u vezi sa istovarom u svoju evidenciju.

Ako ovlašćeni primalac tokom istovara utvrdi bilo kakvu nepravilnost (na primjer, višak robe, manjak robe, zamijenjenu robu ili neku drugu nepravilnost), dužan je da o tome bez odlaganja obavijestiti odredišnu carinsku ispostavu i sačeka dalja uputstva. Roba mora biti dostupna odredišnoj carinskoj ispostavi koja će donijeti odluku da li će izvršiti provjeru robe ili će dozvoliti ovlašćenom primaocu da nastavi sa istovarom.

U skladu sa odredbama člana 443, stav 1 Uredbe, odnosno člana 88, stav 1 iz Dodatka I Konvencije, ovlašćeni primalac je dužan na primjerke br. 4 i 5 tranzitne deklaracije unijeti podatke o datumu dolaska, stanju plombi i rezultate pregleda robe, te iste zajedno sa pratećom dokumentacijom dostaviti nadležnoj odredišnoj carinskoj ispostavi bez odlaganja, a najkasnije trećeg dana od dana kada je primio dozvolu za istovar robe. Ovlašćeni primalac robe je nadležan za završetak tranzitnog postupka.

Na zahtjev lica koje doprema robu, ovlašćeni primalac je dužan ovjeriti Potvrdu o dopremi robe (na obrascu TC 11 iz Priloga 61 Uredbe, odnosno Priloga B10 uz Dodatak III ili na dijelu poleđine primjerka 5 JCI-a). Potvrda o dopremi služi kao informacija nosiocu postupka da je prevoznik predao isprave i robu na lokaciju navedenu u odobrenju za ovlašćenog primaoca i ista se ne može koristiti kao alternativni dokaz da je postupak tranzita završen u skladu sa propisima.

Ostale aktivnosti opisane u dijelu POKP u odredišnoj carinskoj ispostavi – redovni postupak, preduzima odredišna carinska ispostava.

**11. Postupak provjere u slučaju POKP**

Postupak provjere u slučaju POKP sprovodi se u skladu sa Obavještenjem o postupku provjere i okončanja tranzitnog postupka.

**12. Postupak sa tranzitnim operacijama započetim u NCTS-u kada NCTS nije u funkciji u tranzitnoj i/ili odredišnoj carinskoj ispostavi**

**12.1. Postupak u odredišnoj carinskoj ispostavi**

Kada se roba pusti u tranzitni postupak u NCTS-u, ali u trenutku prispijeća NCTS u odredišnoj carinskoj ispostavi nije dostupan, odredišna carinska ispostava će od Helpdeska zatražiti informacije o predviđenom trajanju nedostupnosti NCTS-a. Ukoliko se radi o dužoj nedostupnosti, odredišna carinska ispostava će evidentirati rezultate kontrole na TAD i ako nisu utvrđena neslaganja osloboditi robu za sljedeći carinski postupak, a kada NCTS bude ponovo dostupan evidentiraće završetak tranzitnog postupka na uobičajeni način („Prispijeće na odredišnu CI“). U slučaju da su utvrđenja veća neslaganja, roba se ne oslobađa za sljedeći carinski postupak sve dok se nepravilnosti ne razriješe od strane polazne carinske ispostave.

Na zahtjev lica koje doprema robu odredišna ispostava dužna je ovjeriti Potvrdu o dopremi robe (na obrascu TC 11). Ako nisu utvrđena neslaganja, odredišna carinska ispostava na zahtjev lica koje doprema robu dužna je ovjeriti kopiju TPD-a koji se može koristiti kao alternativni dokaz da je tranzitni postupak propisno završen.

Kada se roba pusti u tranzitni postupak u NCTS-u, ali u trenutku dopreme robe ovlašćenom primaocu NCTS u odredišnoj carinskoj ispostavi nije dostupan, isti je dužan postupiti na način objašnjen u Odobrenju za ovlašćenog primaoca robe.

**12.2. Postupak u tranzitnoj carinskoj ispostavi**

Kada se roba pusti u tranzitni postupak u NCTS-u, ali u trenutku prispijeća NCTS u tranzitnoj carinskoj ispostavi nije dostupan, tranzitna carinska ispostava će postupiti na jedan od sljedećih načina:

* ako je na TPD-u u rubrici 51 ili rubrici 53 navedena bar jedna carinska ispostava u okviru carinskog područja Crne Gore, u TPD se upisuje bilješka o prelasku granice i ovjerava potpisom carinskog službenika i carinskim pečatom, a TPD se kopira i kopija zadržava. Kada NCTS bude ponovo dostupan prelazak granice se evidentira na uobičajeni način („Registracija prelaska granice“).
* ako u TPD-u, u rubrici 51 ili rubrici 53 nije navedena ni jedna carinska ispostava u okviru carinskog područja Crne Gore, neće se dozvoliti ulazak pošiljke u carinsko područje Crne Gore po toj deklaraciji bez prethodne saglasnosti od strane HD i potvrde da je zajedničko obezbjeđenje koje se koristi u predmentom postupku validno i na teritoriji Crne Gore.

**13. Postupak kada je NCTS u funkciji, ali je u prekidu elektronska veza između elektronskog sistema koji nosilac postupka koristi za podnošenje tranzitne deklaracije putem tehnike elektronske obrade podataka i NCTS-a**

**13.1. Postupak u polaznoj carinskoj ispostavi**

Ako je NCTS u funkciji, ali je u prekidu elektronska veza između elektronskog sistema koji nosilac postupka koristi za podnošenje tranzitne deklaracije putem tehnike elektronske obrade podataka i NCTS-a, polazna carinska ispostava može da dozvoli podnošenje tranzitne deklaracije u jednom primjerku (upotrebom JCI-a ili TPD-a), ovjerenog i potpisanog od strane nosioca postupka, uz dostavljanje polaznoj carinskoj ispostavi podataka o deklaraciji u obliku elektronske poruke ME015 na prenosnom medijumu.

Carinski službenik u polaznoj carinskoj ispostavi učitava podatke o deklaraciji u NCTS koristeći opciju („Učitaj“). Dalja obrada deklaracije se sprovodi na način opisan u Obavještenju o stavljanju robe u tranzitni postupak korišćenjem NCTS-a.

**PRIMJENA INSTRUKCIJE**

Ovo obavještenje počinje da se primjenjuje od dana početka nacionalne primjene NCTS-a, a u dijelu koji se odnosi na zajednički tranzit od dana pristupanja Crne Gore Konvenciji o zajedničkom tranzitnom postupku.

Prilozi:

Prilog 1 –Pečati za postupak osiguravanja kontinuiteta poslovanja

Prilog 2–Obavještenje o početku/završetku upotrebe POKP zbog nedostupnosti NCTS-a

Prilog 3 – Zahtjev/odobrenje za upotrebu POKP zbog nedostupnosti sistema nosioca postupka

PRILOG 1.

**PEČATI ZA POSTUPAK OSIGURAVANJA KONTINUITETA POSLOVANJA**

1. Pečat br. 1

|  |
| --- |
| **OSIGURAVANJE KONTINUITETA POSLOVANJA**TRANZIT UNIJE/ZAJEDNIČKI TRANZITU SISTEMU NEMA DOSTUPNIH PODATAKAPOKRENUT DANA ………………………………….(Datum/sat) |

(dimenzije 26 x 59 mm)

2. Pečat br. 2

|  |
| --- |
| **NCTS REZERVNI POSTUPAK**TRANZIT UNIJE/ZAJEDNIČKI TRANZITU SISTEMU NEMA DOSTUPNIH PODATAKAPOKRENUT DANA ………………………………….(Datum/sat) |

(dimenzije 26 x 59 mm)

PRILOG 2.

**Obavještenje o početku/završetku upotrebe POKP**

**zbog nedostupnosti NCTS-a**

|  |
| --- |
| I. **Obavještenje o početku upotrebe Postupka osiguravanja kontinuiteta poslovanja (POKP)**Polazna carinska ispostava : \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_obavještava Nacionalni Help Desk o nedostupnosti NCTS-a i traži saglasnost za početak primjene postupka osiguravanja kontinuiteta poslovanja za tranzit (POKP). Upotreba POKP započela bi dana \_\_\_\_\_\_\_\_\_\_\_ u \_\_\_\_\_\_\_\_ sati.Razlog: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Šef polazne carinske ispostave: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ime i prezime, potpis, sl.šifra i pečat)Mjesto: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ dana \_\_\_\_\_\_\_\_\_\_\_\_\_\_\_\_\_\_\_ sati \_\_\_\_\_\_\_\_\_\_\_\_\_\_\_\_\_\_\_\_ |

|  |
| --- |
| II. **Saglasnost Nacionalnog Help Deska**Nacionalni Help Desk dana \_\_\_\_\_\_\_\_\_\_\_\_\_\_\_\_\_ u \_\_\_\_\_\_\_\_\_\_\_\_\_\_sati primio je obavještenje i evidentirao pod brojem \_\_\_\_\_\_\_\_\_ i  dao je saglasnost za upotrebu POKP nije dao saglasnost za upotrebu POKPU toku primjene POKP možete koristiti sljedeći niz referentnih brojeva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Službenik Help deska: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |
| --- |
| III. **Obavještenje o završetku upotrebe POKP**Polazna carinska ispostava \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_obavještava Nacionalni Help Desk da je dana \_\_\_\_\_\_\_\_\_\_\_ u \_\_\_\_\_\_\_\_ sati završena upotreba POKP za tranzit. U toku primjene POKP iskorišćen je sljedeći niz referentnih brojeva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_Obavještenje dostavio: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ime i prezime, potpis, sl.šifra i pečat)U \_\_\_\_\_\_\_\_\_\_\_\_\_\_\_\_\_\_\_\_ dana \_\_\_\_\_\_\_\_\_\_\_\_ sati \_\_\_\_\_\_\_\_\_\_. |

PRILOG 3.

**Zahtjev/odobrenje za upotrebu POKP**

**zbog nedostupnosti sistema nosioca postupka**

|  |
| --- |
| I. **Zahtjev za odobrenje upotrebe Postupka Osiguravanja kontinuiteta poslovanja (POKP)**Nosilac postupka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Moli se PJ Carinarnica \_\_\_\_\_\_\_\_\_\_\_\_\_\_\_\_\_\_Polazna carinska ispostava: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_da odobri upotrebu Postupka Osiguravanja kontinuiteta poslovanja za tranzit (POKP) zbog: nedostupnosti NCTS aplikacije nosioca postupka nedostupnosti elektronske veze za povezivanje sa NCTS-om Uprave carinaPOKP postupak započeli bi na dan \_\_\_\_\_\_\_\_\_\_\_\_ u \_\_\_\_\_\_\_\_ sati.POKP postupak koristili bi do dana \_\_\_\_\_\_\_\_\_\_\_\_ u \_\_\_\_\_\_\_\_ sati.Za potrebe primjene POKP biće nam potrebno \_\_\_\_\_\_ referentnih brojeva:Obrazloženje: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Mjesto: \_\_\_\_\_\_\_\_\_\_\_\_\_\_\_\_ dana \_\_\_\_\_\_\_\_\_\_\_\_\_\_\_\_ sati \_\_\_\_\_\_\_\_\_\_\_\_\_\_\_ Podnosilac zahtjeva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ime i prezime, funkcija i potpis)  |

|  |
| --- |
| II. **Saglasnost Nacionalnog Help Deska**Nacionalni Help Desk dana \_\_\_\_\_\_\_\_\_\_\_\_\_\_\_\_\_ u \_\_\_\_\_\_\_\_\_\_\_\_\_\_sati primio je zahtjev i evidentirao pod brojem \_\_\_\_\_\_\_\_\_ .Na osnovu zahtjeva, Nacionalni Help Desk dao je saglasnost za upotrebu POKP  nije dao saglasnost za upotrebu POKPU toku primjene POKP može se koristiti sljedeći niz referentnih brojeva: ­­­­\_\_\_\_\_\_\_\_\_\_\_\_\_\_\_\_\_\_Službenik Help deska: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |
| --- |
| **III. Odluka nadležne polazne carinske ispostave o upotrebi POKP**Na osnovu gornjeg zahtjeva i saglasnosti Nacionalnog Help Deska PJ Carinarnica \_\_\_\_\_\_\_\_\_\_\_\_\_\_\_\_\_\_\_ Polazna carinska ispostava: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   odobrila je upotrebu POKP  nije odobrila upotrebu POKP Mjesto: \_\_\_\_\_\_\_\_\_\_\_\_\_\_\_\_ dana \_\_\_\_\_\_\_\_\_\_\_\_\_\_\_\_ sati \_\_\_\_\_\_\_\_\_\_\_\_\_\_\_ Šef polazne carinske ispostave: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ime i prezime, potpis, sl.šifra i pečat) |

|  |
| --- |
| IV. **Obavještenje o završetku upotrebe POKP** Nosilac postupka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ obavještava da je dana \_\_\_\_\_\_\_\_\_\_\_ u \_\_\_\_\_\_\_\_\_ sati prestao s upotrebom POKP i započeo upotrebu redovnog tranzitnog postupka.Mjesto: \_\_\_\_\_\_\_\_\_\_\_\_\_\_\_\_\_\_\_\_ dana \_\_\_\_\_\_\_\_\_\_\_\_ sati \_\_\_\_\_\_\_\_\_\_.Odgovorna osoba: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ime i prezime, potpis i pečat) |

1. EC/EFTA Konvencija o zajedničkom tranzitnom postupku od 20. maja 1987, O.J. L 226, 18.8.1987 + amandmani (https://eur-lex.europa.eu/legal-content/EN/TXT/?uri=CELEX%3A01987A0813%2801%29-20210601) [↑](#footnote-ref-2)